text: 26-årig kvinde har givet livstegn efter bytur
  03 juli 2017 kl. 03.58
  En efterlyst 26-årig kvinde fra Esbjerg har mandag morgen kontaktet politiet og oplyst, at hun er i god behold efter en bytur, hvor hun forsvandt fra sin kæreste tidlig søndag morgen.
  Syd- og Sønderjyllands Politi anmodede natten til mandag om hjælp til at finde den 26-årige Sabrina Berntsen, der sidst var set tidligt søndag morgen på værtshus i Esbjerg.
  - Vi har ingen spor af kvinden - heller ikke elektroniske. Hun havde overladt sin mobiltelefon til kæresten, da telefonen var løbet tør for strøm, så ad den vej kan vi ikke finde frem til hende, sagde Søren Strægaard, vagtchef ved Syd- og Sønderjyllands Politi, mandag morgen klokken 05,30 til TV SYD.
  Hun var sidst set på værtshuset Troubadouren i Jyllandsgade søndag morgen mellem klokken 04 og 05.
  Ivan Gohr Jensen, vagtchef, Syd- og Sønderjyllands Politi.: "Hun er i god behold. Der er ingen grund til bekymring."
  Kæresten har oplyst til politiet, at de to kom væk fra hinanden på en bytyr, og han har ikke set hende siden. 
  Et døgns tid senere, mandag morgen ved 07,30-tiden, ringede den savnede kvinde selv til politiet.
  - Hun er i god behold. Der er ingen grund til bekymring. De pårørende er orienteret om, at hun har det godt. Fra politiets side er sagen nu afsluttet, siger vagtchef Ivan Gohr Jensen, Syd- og Sønderjyllands Politi, til TV SYD.
  